CELEX: 32018R0222
Language: lt
Date: 2018-02-15 00:00:00
Title: 2018 m. vasario 15 d. Komisijos reglamentas (ES) 2018/222, kuriuo dėl Europos Sąjungos etaloninės dvigeldžių moliuskų virusinio ir bakterinio užterštumo stebėjimo laboratorijos iš dalies keičiamas Europos Parlamento ir Tarybos reglamento (EB) Nr. 882/2004 VII priedas (Tekstas svarbus EEE. )

16.2.2018   
            
            
               LT
            
            
               Europos Sąjungos oficialusis leidinys
            
            
               L 43/8
            
         KOMISIJOS REGLAMENTAS (ES) 2018/222
   2018 m. vasario 15 d.
   kuriuo dėl Europos Sąjungos etaloninės dvigeldžių moliuskų virusinio ir bakterinio užterštumo stebėjimo laboratorijos iš dalies keičiamas Europos Parlamento ir Tarybos reglamento (EB) Nr. 882/2004 VII priedas
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2004 m. balandžio 29 d. Europos Parlamento ir Tarybos reglamentą (EB) Nr. 882/2004 dėl oficialios kontrolės, kuri atliekama siekiant užtikrinti, kad būtų įvertinama, ar laikomasi pašarus ir maistą reglamentuojančių teisės aktų, gyvūnų sveikatos ir gerovės taisyklių (1), ypač į jo 32 straipsnio 5 ir 6 dalis,
   kadangi:
   
               (1)
            
            
               Reglamentu (EB) Nr. 882/2004 nustatytos Europos Sąjungos etaloninių maisto, pašarų ir gyvūnų sveikatos tyrimo laboratorijų (toliau – ES etaloninės laboratorijos) bendrosios užduotys ir joms keliami reikalavimai. Paskirtosios ES etaloninės laboratorijos yra išvardytos to reglamento VII priede, įskaitant už dvigeldžių moliuskų virusinio ir bakterinio užterštumo stebėseną atsakingą laboratoriją;
            
         
               (2)
            
            
               dėl Jungtinės Karalystės pranešimo pagal Europos Sąjungos Sutarties 50 straipsnį ES etaloninės dvigeldžių moliuskų virusinio ir bakterinio užterštumo stebėjimo laboratorijos, kuri dabar yra Jungtinėje Karalystėje, paskyrimas nustos galioti 2018 m. gruodžio 31 d.;
            
         
               (3)
            
            
               kadangi Salmonella, Escherichia coli ir virusai yra pagrindiniai per maistą plintančių dvigeldžių moliuskų ligų sukėlėjai, ES etaloninės zoonozių (salmonelių) analizės ir tyrimų laboratorijos, ES etaloninė Escherichia coli, įskaitant verotoksigeninę E. coli (VTEC), tyrimų laboratorija ir ES etaloninė per maistą plintančių virusų tyrimų laboratorija turėtų atlikti atitinkamus salmonelių, E. coli ir virusų analitinius tyrimus, kuriuos iki šiol atliko ES etaloninė dvigeldžių moliuskų virusinio ir bakterinio užterštumo stebėjimo laboratorija. ES etaloninė jūros biotoksinų stebėjimo laboratorija turėtų perimti veiklą, susijusią su dvigeldžių moliuskų auginimo teritorijų klasifikavimu ir stebėsena. Todėl ES etaloninė dvigeldžių moliuskų virusinio ir bakterinio užterštumo stebėjimo laboratorija nebebus reikalinga ir turėtų būti išbraukta iš Reglamento (EB) Nr. 882/2004 VII priede esančio sąrašo;
            
         
               (4)
            
            
               todėl Reglamentas (EB) Nr. 882/2004 turėtų būti atitinkamai iš dalies pakeistas;
            
         
               (5)
            
            
               siekiant išvengti bet kokio ES etaloninės dvigeldžių moliuskų virusinio ir bakterinio užterštumo stebėjimo laboratorijos veiklos pertrūkio, yra tikslinga nustatyti, kad šiame reglamente nustatytos priemonės būtų taikomos nuo 2019 m. sausio 1 d.;
            
         
               (6)
            
            
               šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Reglamento (EB) Nr. 882/2004 VII priedo I dalies 4 punktas išbraukiamas.
   2 straipsnis
   ES etaloninės zoonozių (salmonelių) analizės ir tyrimų laboratorijos, ES etaloninė Escherichia coli, įskaitant verotoksigeninę E. coli (VTEC), tyrimų laboratorija ir ES etaloninė per maistą plintančių virusų tyrimų laboratorija perima iki šiol ES etaloninės dvigeldžių moliuskų virusinio ir bakterinio užterštumo stebėjimo laboratorijos vykdytą veiklą dėl atitinkamų salmonelių, E. coli ir virusų analitinių tyrimų.
   ES etaloninė jūros biotoksinų stebėjimo laboratorija perima veiklą, susijusią su dvigeldžių moliuskų auginimo teritorijų klasifikavimu ir stebėsena.
   3 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   Jis taikomas nuo 2019 m. sausio 1 d.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2018 m. vasario 15 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 165, 2004 4 30, p. 1.